钦定古今图书集成/明伦汇编/官常典/第312卷 > 潘潢
## 钦定古今图书集成/明伦汇编/官常典/第312卷 > 潘潢

按《明外史》本传：“潢字荐叔，婺源人。有文学，内行修洁。
举正德十六年进士。除乐清知县，迁户部主事，调礼
部。嘉靖六年，与修《明伦大典》，改吏部。忤尚书桂萼，复
调礼部，进郎中。擢福建提学佥事。严正规条，讲明正
学。历吏部左侍郎。二十八年，代夏邦谟为户尚。成国
公朱希忠提督团营，疏言：营马额十二万四千，近因
刍豆缺供，遂致减额，请增发帑银。”潢奏：“国初、宣德以
前，夏秋皆牧于草场，又采青为春冬计，未尝费刍豆。
虽正统间，边疆多事，亦止给两月。频年祖制尽坏，岁
支已至十八万。今希忠复请，宜勿从。”帝纳其议。往时，
太仓银库岁入十，每存二三。及是，府库匮竭，而各边
增兵设戍，糜饷不已。其明年，潢因延绥巡抚请益饷
取诏旨，集廷臣议。长策乃议言：“国初诸边军卫，给饷
则取之民屯，养马则取之刍牧，岁有常供，未尝告乏。
迩者民逋日多，军屯渐废，本源既竭，末流从之。宜下巡按御史，督逋欠补田。屯军耑以民屯二粮。开中盐
引及诸色税课济边。不有非常蠲贷。毋奏请帑金。”时
大学士严嵩素御，潢守正。议上，嵩谓无裨边计，请再
议。潢更列七事以闻，卒不称旨。调南京工部，寻就改
吏部、兵部。三十二年，河南贼帅尚诏作乱，将犯凤阳。
潢已遣兵防御，而言官贺泾、金豪等交劾，潢遂罢归。
潢居常恂恂，言若不能出诸口。及当官议事，人莫敢
挠。居父母丧三年，不御酒肉。与族祖兵部侍郎珍、族
父总督侍郎旦、工部尚书鉴，同时都显位，有名迹，世
称“望族。”鉴，正德三年进士。雅励节操，勤于吏事。尝以
右副都御史巡抚四川，讨平西蕃深沟诸蛮，甚有威
惠。卒谥《襄敏》。